रांची. राज्य की महिलाओं के लिए राहत देने वाली खबर है। 21 से 65 साल तक की सभी महिलाओं को ब्रेस्ट (स्तन) और सर्वाइकल (गर्भाशय) कैंसर की नि:शुल्क जांच की सुविधा मिलेगी। इसके लिए सरकार मुख्यमंत्री नि:शुल्क ब्रेस्ट और सर्वाइकल कैंसर जांच-इलाज प्रोग्राम प्रारंभ करने जा रही है।
जांच में कैंसर का पता चलने या निकट भविष्य में कैंसर होने की आशंका रहने पर सरकार उसके नि:शुल्क इलाज की व्यवस्था कराएगी। यदि राज्य के बाहर बड़े अस्पतालों में इलाज की जरूरत होगी, तो उसका खर्च भी सरकार ही वहन करेगी।
स्वास्थ्य विभाग ने मुख्यमंत्री गंभीर बीमारी इलाज योजना के पैटर्न पर कैंसर के इलाज का इंतजाम करने की रूपरेखा तय की है। कैबिनेट की स्वीकृति के बाद अगले माह से इसकी शुरुआत होने की संभावना है।
ब्रेस्ट और सर्वाइकल कैंसर की है भयावह स्थिति
महिलाओं में ब्रेस्ट और सर्वाइकल कैंसर की भयावह स्थिति है। देश के सात फीसदी कैंसर मरीज झारखंड में हैं। महिलाएं तेजी से इसकी चपेट में आ रही हैं। सर्वाइकल और ब्रेस्ट कैंसर महिलाओं में आम होता जा रहा है। देशभर में हर साल ब्रेस्ट और सर्वाइकल कैंसर के 1.32 लाख मरीज बढ़ रहे हैं। इस रोग से प्रति वर्ष करीब 74 हजार महिलाओं की मौत हो जा रही है। एक आकलन के मुताबिक झारखंड में ब्रेस्ट कैंसर के मरीजों की संख्या करीब 95 हजार है। झारखंड में पानी से लेकर मिट्टी और हवा में काफी प्रदूषण है। इससे भी कैंसर यहां तेजी से बढ़ रहा है।
ऐसी होगी व्यवस्था
प्राथमिक स्वास्थ्य केंद्र (पीएचसी) और सामुदायिक स्वास्थ्य केंद्र (सीएचसी) से लेकर जिला और राज्य स्तरीय अस्पतालों में जांच की व्यवस्था रहेगी। इसके लिए शहरी एवं ग्रामीण इलाकों में जागरूकता अभियान भी चलेगा। जांच के लिए एसआरएल और मेडॉल जैसे नामी पैथोलॉजिकल और रेडियोलॉजी लैब को इस अभियान में जोड़ा जाएगा। प्रत्येक महिला को हर तीन साल पर नि:शुल्क जांच का अवसर मिलेगा।
रिम्स में है अलग यूनिट
रिम्स में कैंसर मरीजों के लिए सर्जरी से लेकर रेडिएशन तक की सुविधा है। केंद्र व राज्य सरकार के सहयोग से यहां अलग अंकोलॉजी डिपार्टमेंट की स्थापना की गई है। यहां डे-केयर में नि:शुल्क कीमोथेरेपी भी किया जाता है। मरीज को सिर्फ दवा लानी होती है। लेकिन मैन पावर की कमी इलाज में बाधक है। यदि राज्य सरकर नई बहाली करे, तो इलाज सर्व सुलभ हो जाएगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva